W bydlenju pjenjezy kradnyła
Běła Woda. Z woporom padušnicy sta so minjeny pjatk rentnarka w Běłej Wodźe, jako wona bluzu kupi. Pola njeje doma bě njeznata žona zaklinkała a jej drastu na předań poskićiła. 86lětna do toho zwoli a dźěše z cuzej do bydlenja. Z witriny wza wona 35 eurow. We wokomiku njekedźbnosće pak sej tamna žona dalše 40 eurow hrabny a so zminy.
Wulku škodu zawostajili
Malešecy. Nimale 20 000 eurow škody načinichu njeznaći w nocy na minjeny pjatk w Malešecach, jako so do lakěrowanskeje firmy zadobychu. Z njeje su skowanskej nastrojej kaž tež wjacore wobruče nakładneho awta w hódnoće 10 000 eurow sobu wzali. Wěcna škoda wučinja wjace hač 8 000 eurow.
W lěsu awtomat namakał
Nowa Wjes. W lěsku blisko Noweje Wsy njeje muž jenož hriby našoł. Předwčerawšim wuhlada wón tam skóncowany a rozebrany cigaretowy awtomat. Tón steješe dotal při Rakečanskej Hłownej dróze, hdźež bě so w nocy do toho zhubił. Z awtomata pokradnychu njeznaći cigarety za 500 eurow. Wěcna škoda wučinja 2 000 eurow.
Swójbna rozkora eskalěrowała
Běła Woda. Swójbneje rozkory dla dyrbjachu předwčerawšim wječor policiju w Běłej Wodźe wołać. Jako zastojnicy přijědźechu, 48lětny muž w bydlenju runje do dweju swójbneju biješe. Policisća chcychu jeho z bydlenja nuzować, na čož so bičk tež do nich da a jich křiwdźeše. Tak jim ničo druhe njezby, hač muža sputać a na policajski rewěr dowjezć. Tam so wukopa, zo bě wón dospołnje wopity. Pola njeho naměrichu 2,9 promilow alkohola w kreji. Nimo toho měješe muž zakazany nóž při sebi.
Zakazane znamjenja mórali
Budyšin. Marje-Marćinu cyrkej na Budyskim Bebelowym naměsće běchu sej njeznaći minjene dny za zakazane móranja wupytali. Kaž Zhorjelska policajska direkcija rozprawja, su tam skućićeljo z čornej barbu přećiwo wustawje měrjace so symbole we wulkosći něhdźe pjeć do dźesać centimetrow namórali. Swědcy to minjenu sobotu dopołdnja wuhladachu a informowachu policiju. Kaž wona při prěnich přepytowanjach zwěsći, bě so njeskutk najskerje w času wot minjeneho štwórtka hač do soboty stał. Wěcnu škodu trochuja na něhdźe sto eurow. Statny škit pad přepytuje.
Pjanemu so wuwinyć dyrbjeli
Biskopicy. Bjezmała by předwčerawšim připołdnju w Biskopicach k wobchadnemu njezbožu mjez policajskim jězdźidłom a napřećo přijěducym awtom Kia dóšło. 57lětny šofer wodźeše je dospołnje wopity po Drježdźanskej dróze a měrješe so runjewon na policajske awto w napřećiwnym wobchadźe. Zastojnicy so wuwinychu, zawróćichu so a spytachu podhladneho ze sirenu a módrej swěcu zadźeržeć. Po pospyće ćeknjenja Kia skónčnje na Nowoměšćanskej dróze zasta. Při wotpowědnym tesće so wukopa, zo měješe jeho wodźer 2,78 promilow alkohola w kreji.
Nětko dyrbi nóžkować
Budyšin. Wodźer BMWja z Wojerowskim čisłom je předwčerawšim ze 194 km/h přez kontrolu spěšnosće na awtodróze A 4 při wotbóčce Budyšin-wuchod smalił. Dowolenych pak je na wonym městnje jeničce 120 km/h. Muž dyrbi nětko z tym ličić, zo změje pokutu płaćić, zo dóstanje dypki w Flensburgu, zo budźe so swojeho awta chwilu wzdać a město toho wěsty čas nóžkować dyrbjeć.
Awće do so zrazyłoj
Salow. Třo zranjeni běchu wuslědk wobchadneho njezboža sobotu wječor w Salowje. 31lětna wodźerka Škody jědźeše tam do směra na Kulow. Na kromje wsy pak so zaso zawróći. Za njej jěduca 37lětna wodźerka Hyundaja njemóžeše hižo borzdźić a zrazy ze swojim awtom do Škody. Wobě šoferce kaž tež 29lětna sobujěduca Škody so zranichu. Wěcnu škodu trochuja na něhdźe 10 000 eurow.
Přikładni šoferojo w Budyšinje
Budyšin/Zdźěr. Policija njeje we wobłuku hodźinskeje kontrole předwčerawšim na Drježdźanskej w Budyšinje ani jeničke překročenje dowoleneje spěšnosće 50 km/h zwěsćiła. Hinak bě to w Zdźěri, hdźež samsny dźeń pjeć hodźinow dołho spěšnosć na Mužakowskej přepruwowachu. 86 jězdźidłow njedodźeržachu dowolene tempo, „rekord“ 91 km/h docpě VW z Budyskim Kfz-znamješkom.
Šofer drogi při sebi měł
Hamor. Na pokiw wobydlerjow su zastojnicy z Běłeje Wody a Ludwigsdorfa zawčerawšim blisko Rychwałdskeje jamy podhladne awto kontrolowali. Šofera, kotrehož móžneho přesmykowanja ludźi přez hranicu dla zwjazkowej policiji přepodachu, měješe pjenjezy wjacorych změnow kaž tež drogi při sebi.
Zwučowanja za hortske dźěći
Wojerecy. Njeje scyła lochko po wěstym puću dróhu překročić. To zwěsćichu tele dny hortske dźěći z Wojerec. Póndźelu popołdnju su wone pod dohladom policajskeju zastojnikow zwučowali, zo bychu na kóncu přijeli pas za pěškow. Kedźbliwje a z wulkej zahoritosću su so dźěći w starobje šěsć do sydom lět na praktiskim treningu w ramiku wobchadneho kubłanja wobdźělili. Wobydlerskej policistaj běštaj jim w zašłych tydźenjach teoretiske zadźerženje jako pěšk wujasniłoj. Nětko su dźěći cyle praktisce zwučowali, swoju wědu w zjawnym wobchadźe dopokazali a z wulkim wjeselom jednotliwe nadawki pod kedźbliwym wóčkom policistow zmištrowali. K zakónčenju prewenciskeho zarjadowanja a po wuspěšnym dokonjenju wšitkich zwučowanjow staj jim zastojnikaj přepodałoj požadany pas za pěškow a zešiwk Poldi.
szl_Latn ces_Latn slk_Latn hrv_Latn pol_Latn ces_Latn pol_Latn ces_Latn hrv_Latn szl_Latn slv_Latn szl_Latn pol_Latn szl_Latn slv_Latn ces_Latn pol_Latn szl_Latn ces_Latn szl_Latn bos_Latn szl_Latn